**3. PRIVREDNA INFRASTRUKTURA KAO POTENCIJAL RAZVOJA**

Pod privrednom infrastrukturom se podrazumeva kompleks privrednih grana koje imaju izuzetan značaj za privredni razvoj, a čija osnovna obeležja predstavljaju veliki eksterni efekti. Sektor privredne infrastrukture pruža usluge koje su od ključnog značaja za razvoj industrijskog sektora, saobraćaja i trgovine, što utiče na povećanje njihove konkurentnosti preko povećanja obima usluga. U tom smislu, infrastruktura se često tretira kao poseban potencijal razvoja zemlje, zahvaljujući činjenici da ovaj kompleks privrednih grana ima bitan uticaj na ukupni razvoj zemlje i životni standard njenih stanovnika.

Privrednu infrastrukturu svake zemlje čine privredne grane, kao što su: informatika, telekomunikacije, saobraćaj, energetika i komunalna infrastruktura. U savremenom svetu, koji se odlikuje intenzivnim naučnim i tehnološkim razvojem, kao i izraženom internacionalizacijom proizvodnje i poslovanja, na značaju sve više dobijaju grane infrastrukture koje se odnose na informatiku i telekomunikacije.

Dve osnovne karakteristike privredne infrastrukture su:

1) nemogućnost ili vrlo mala mogućnost uvoza. Ove privredne grane se prevashodno oslanjaju na domaće resurse, čiji nedostatak se može samo delimično i kratkoročno kompenzovati uvozom (na primer, električna energija i energenti u celini), i

2) izuzetno dug period gradnje pojedinih infrastrukturnih sistema.

Dostignuti nivo razvijenosti infrastrukture jedne zemlje može se procenjivati na osnovu:[[1]](#footnote-1)

a) sagledavanja stepena razvijenosti infrastrukture koje se izražava u odnosu na: opšti nivo razvijenosti zemlje, razvijenost infrastrukture srodnih uporedivih zemalja (po nivou privredne razvijenosti, veličini, gustini naseljenosti i sl.), i vrhunski dostignuti nivo.

b) identifikacije "uskih grla" infrastrukturne grane, ili njenih segmenata – uska grla postaju barijere razvoja zemlje kada svojim nivoom razvijenosti ne prate dostignuti nivo opšte privredne i ukupne društvene razvijenosti zemlje i na taj način utiču na usporavanje ukupnog privrednog razvoja, jer dovode u pitanje normalno funkcionisanje čitavog niza drugih sektora i oblasti. Takođe, otklanjanje "uskih grla" nije naročito delotvorno onda, kada ona već ispolje svoje negativne efekte, jer po pravilu, zahtevaju ogromna sredstva i dugi rok kako izgradnje, tako i povraćaja sredstava. Stoga je daleko značajnije njihovo pravovremeno predviđanje i reagovanje.

c) analize njene granske i teritorijalne strukture – granska struktura obuhvata informatiku, telekomunikacije, saobraćaj, energetiku i komunalnu infrastrukturu, a teritorijalna struktura pokazuje regionalni raspored instaliranih objekata: telekomunikacijske mreže, mreže saobraćajnica, teritorijalni raspored aerodroma, luka, krupnih skladišta, termocentrala, hidrocentrala, električne mreže, gasovoda, vodovodne mreže i dr.

d) karakteristika upotrebljene tehnologije – nivo upotrebljene tehnologije u infrastrukturnim granama ocenjujemo prevashodno na osnovu stepena njene uklopljenosti u svetske infrastrukturne sisteme. Uska grla i kašnjenja domaće infrastrukture u uključivanju u međunarodne infrastrukturne sisteme imaju velike negativne efekte po razvoj celokupne nacionalne ekonomije.

Ocena stanja u sektoru privredne infrastrukture u Republici Srbiji upućuje nas na zaključak da se tranzicija u ovoj oblasti nalazi u ranoj fazi i znatno zaostaje u poređenju sa drugim tranzicionim zemljama. Nerazvijenost domaće privredne infrastrukture je u velikoj meri posledica dramatičnih političkih i ekonomskih dešavanja iz poslednje decenije 20 veka. Privreda iscrpljena ekonomskim sankcijama UN, nije bila u stanju da obezbedi potrebna finansijska sredstva za rekonstrukciju i održavanje privredne infrastrukture, a za vreme agresije NATO teško su oštećeni vitalni objekti energetskog, saobraćajnog i telekomunikacionog sistema. Sve to je ostavilo teške posledice na stanje privredne infrastrukture u našoj zemlji koje se osećaju i danas.

Srbija se, na osnovu analize Globalnog ekonomskog foruma, po stanju infrastrukture u 2010. godini nalazi na 93. mestu od 139 zemalja. Prema oceni EBRD, u oblasti infrastrukture u odnosu na grupu od 29 zemalja u tranziciji, Srbija je sa ukupnom prosečnom ocenom tranzicije infrastrukturnog sektora 2,5 (ocena na skali od 1 do 4,3) u 2010. godini rangirana na 20. mestu i od evropskih zemalja ima bolju ocenu jedino od Bosne i Hercegovine.[[2]](#footnote-2)

Prema oceni EBRD, tranzicija u sektoru privredne infrastrukture u Srbiji beleži umeren napredak, ali u sprovođenju reformi Srbija još uvek znatno zaostaje za uspešnim tranzicionim zemljama.[[3]](#footnote-3)

U infrastrukturnim sektorima procesi liberalizacije i reformi sporo napreduju. U tom smislu, veoma je važno ubrzati proces restrukturiranja javnih preduzeća i ostvariti napredak u oblastima tarifne reforme, komercijalizaciji, konkurentnosti, u zakonodavnom i institucionalnom razvoju. Modernizacijom privredne infrastrukture bi se u fazi izgradnje postigao efekat na proizvodnju, zapošljavanje i rast dohotka, a u fazi eksploatacije na višu opštu efikasnost i privlačenje novih privatnih investicija.

U izveštaju EBRD se ističe da je u Srbiji poboljšana pogonska spremnost i sigurnost snabdevanja energijom i energentima, ali je stanje energetskog sektora i dalje nepovoljno. Delove domaćeg energetskog sistema karakteriše izrazita tehnološka zastarelost, niska energetska efikasnost, kao i neprihvatljivo tehnološko stanje sa stanovišta zaštite životne sredine. U tom smislu, razvoj proizvodnje energije u budućnosti treba zasnivati na obezbeđenju kontinuiteta u proizvodnji energije i usklađivanju proizvodnje i potrošnje energije, racionalnom aktiviranju domaćih izvora energije, smanjivanju energetske zavisnosti od inostranstva i štednji energije. Energetski razvoj treba zasnivati na intenziviranju istraživanja u ovoj oblasti, većem korišćenju solarne energije i energije termalnih voda, kao i na maksimalnoj štednji energije radi smanjivanja utroška energije po jedinici proizvoda i usklađivanja rasta potrošnje energije i rasta proizvodnje energije.

Izvestan napredak ostvaren je i u sektoru saobraćaja, naročito u investiranju u infrastrukturu. Nacionalni prioritetni cilj je da Srbija u narednim godinama u najvećoj meri završi izgradnju najvažnijih kapitalnih nacionalnih projekata saobraćajne infrastrukture (putni i železnički K-10, autoput Južni jadran, Kragujevac – Batočina i Pančevo – Vršac, kao i polu autoputeve Kikinda – Loznica i Požarevac – Negotin). Razvoj saobraćaja treba da obezbedi veći, brži i sigurniji prevoz robe i putnika u zemlji i inostranstvu. Dugoročni razvoj saobraćaja mora biti usmeren ka potpunijoj valorizaciji tranzitnog položaja zemlje.

Prema pomenutom izveštaju privatizacija velikih preduzeća je usporena, ali su preduzeti koraci za oživljavanje tog procesa, prvenstveno u oblasti telekomunikacija i vazdušnog saobraćaja. Mali napredak je ostvaren u železničkom saobraćaju, u kome je stanje i dalje loše. U tom smislu, neophodno je, pre svega, ubrzati proces restrukturiranja JP ,,Železnice Srbije’’. U sektoru saobraćaja još uvek ima suviše malo dobrih primera uspešnih javno-privatnih partnerstava (JPP). Politike koncesija i finansijskih aranžmana generalno zaostaju za standardima EU.

Značajan napredak postignut je u delu izgradnje institucionalnih kapaciteta i poboljšanja zakonske regulative u oblasti poštanskih usluga. Prema oceni EBRD, za ostvareni napredak u liberalizaciji tržišta telekomunikacija Srbija je ostvarila jedinu nadgradnju u 2010. godini. Međutim, stepen razvijenosti sektora telekomunikacija u Srbiji je na nižem nivou u odnosu na standarde EU, i on još uvek ne može u potpunosti da zadovolji potrebe tržišta i da obezbedi usluge univerzalnog servisa.

Telekomunikaciono tržište u Srbiji je u fazi razvoja, sa značajnim investicijama i sa dobrim potencijalom. U februaru 2010, izdata je druga licenca za fiksnu telefoniju norveškom telekomunikacionom operateru, ,,Telenor”. Na ovaj način je uklonjen monopol ,,Telekoma Srbija” a.d. i učinjen značajan korak ka liberalizaciji tržišta fiksne telekomunikacione mreže, većoj konkurenciji, obezbeđenju novih investicija u oblasti fiksne telefonije, razvoju širokopojasnog pristupa i kreiranju novih servisa. Međutim, u razvoju ovog sektora prisutni su i problemi. U oblasti fiksne telefonije i Interneta veliki problem predstavlja nedostatak savremene telekomunikacione infrastrukture. Nedostaju i propisi koji regulišu pristup postojećoj infrastrukturi. Sposobnost da se pruže savremeni telekomunikacioni servisi zavisi i od kvaliteta i kapaciteta informaciono-tehnološke (IT) infrastrukture. Investicije u poboljšanje infrastrukture, poput optičkih kablova i mobilnog širokopojasnog interneta svakako će imati pozitivan uticaj na mnoge druge oblasti poslovanja.

Kada je reč o zakonodavstvu koje prati ovu oblast, treba istaći da su u infrastrukturnim sektorima usvojeni osnovni zakoni u oblasti telekomunikacija, energetike, železnice i poštanskih usluga, koji su usklađeni sa evropskim zakonodavstvom. Međutim, uprkos tome, proces liberalizacije i reformi u infrastrukturnim sektorima sporo napreduju.

Imajući u vidu izneti zaključak da naša zemlja u sprovođenju reformi u infrastrukturnom domenu još uvek znatno zaostaje za uspešnim tranzicionim zemljama, jasno je da je neophodno ubrzati proces reformi privredne infrastrukture. Većim investiranjem u ovu oblast smanjiće se zaostanje Srbije u razvoju infrastrukture u odnosu na pomenute zemlje i zemlje EU. Infrastruktura u tom smislu može predstavljati razvojnu šansu Republike Srbije i značajan impuls za ubrzan celokupan razvoj privrede, regiona i društva.

S obzirom na veliki uticaj sektora privredne infrastrukture na društveno-ekonomski razvoj naše zemlje i nivo životnog standarda njenih stanovnika, neophodno je permanentno jačati ulogu države i ekonomske politike u ovoj oblasti. Vlade širom sveta se danas nalaze u različitim fazama usvajanja institucionalnih, zakonskih i strukturnih reformi na području privredne infrastrukture, gde je osnovni cilj poboljšanje efikasnosti delovanja infrastrukturnog sektora i pružanje kvalitetnih usluga. U tom smislu, u svetu je sve prisutnija veća uloga tržišta u ovoj oblasti, što vodi istiskivanju nelojalne konkurencije i značajnoj promeni uloge države u infrastrukturnim sektorima. Prema globalnim svetskim trendovima ekonomskih politika u infrastrukturnoj oblasti, država se sve više povlači iz uloge vlasnika privredne infrastrukture i neposrednog pružaoca usluga i tu ulogu sve više prepušta privatnom sektoru. S druge strane, država se sve više javlja u ulozi regulatora i nadzornika, koji potrošačima obezbeđuje pružanje kvalitetnih i cenovno povoljnih usluga.

Svetska praksa potvrđuje da je ključni element reforme privredne infrastrukture prenos odgovornosti za pružanje usluga sa državnog na privatni sektor, koji je znatno efikasniji i ima finansijske, tehničke i menadžerske komparativne prednosti nad državnim sektorom. Svetski trend liberalizacije na području nuđenja usluga privredne infrastrukture, kao i restrukturiranje i privatizacija infrastrukturnih delatnosti, zahtevaju opsežne promene u pogledu regulacije i stručnog nadzora tih delatnosti.

1. Đurić Kuzmanović T., Nacionalna ekonomija, Alfa-Graf, Novi Sad, 2007., str. 258. [↑](#footnote-ref-1)
2. Izveštaj o razvoju Srbije 2010, Ministarstvo finansija Republike Srbije, april 2011., Beograd, str. 54. [↑](#footnote-ref-2)
3. Isto, str. 57. [↑](#footnote-ref-3)